text: Desouz cel arbre descendi ;
   Pluseurs chans d'oisiaus i oy.
   Là s'est Cléomadès assis.
   Son cheval a delez lui mis.
   Là demora jusqu'à la nuit.
   Penser estoient si deduit.
   PageV01P142
   Cléomadès ot grant pensée
   Comment il eüst achevée
   La besoigne que il chaçoit,
   Et en moult grant paour estoit
   Que Clarmondine ne fust mie
   Ou lieu où il l'avoit laissie ;
   Et encore ot plus grant esmai
   D'une chose que vous dirai,
   Que ne li eüst fait anui
   Ses peres pour l'amour de lui,
   Et puis l'eüst de là sevrée
   Et, pour paour de lui, menée
   En autre lieu que là manoir,
   Ou en chastel ou en manoir.
  